杨基
湘阴庙梨花（有序）
平生厌看桃与李，惟有梨花心独喜。
海雪楼前雪一株，岁岁清明醉花底。
北山冈下花最盛，千树玲珑围绿水。
前年骑马赏花处，我与河东两人耳。
青苔满地芳草合，只有黄鹂映花蕊。
当时美人三阁上，宝髻慵梳初睡起。
镜里争先试一枝，真态欲将春色比。
楼空燕去花自落，细雨黄昏泪如洗。
疏篱萧萧茅屋破，况复临春开结绮。
我时赏花仍吊古，花亦灿然为露齿。
归来婆娑簪满帽，十日罗衣香不止。
去年相忆豫章城，咫尺春江如万里。
今年邂逅洞庭曲，细萼含愁照清泚。
人至魂消楚雨中，花应肠断湘烟里。
三年胜游不再得，百岁欢娱能有几。
吉祥牡丹非旧梦，玄都桃花亦如此。
更约明年载酒来，莫笑花前人老矣。